
Egy új affektív jutalomkésleltetési feladat fejlesztése az impulzivitás tükrében

Kulcsszavak: impulzivitás; kísérleti helyzet; jutalomkésleltetés; affektivitás
A kutatás célja egy új affektív jutalomkésleltetési feladat kidolgozása volt, különös figyelmet fordítva az impulzivitással való kapcsolatára. A feladatunk alapját a Two Choice Impulsivity Paradigm adta, formák helyett a mi feladatunkban affektív képek közül választhattak a résztvevők, amiket rövid vagy hosszú ideig kellett megtekinteni. A résztvevők pontokat gyűjthettek össze, e mentén pedig különböző pénzösszegeket nyerhettek el. Az összpontszám mellett vizsgáltuk a hat helyzettípusban (rövid illetve hosszú megtekintési idő melletti ingertípus preferencia, pozitív illetve negatív kép melletti megtekintési idő preferencia, PRNH, NRPH) megjelenő preferenciát is. A második vizsgálatban az első vizsgálatban alkalmazott kísérleti helyzetben ki volt írva a képernyőre az aktuális pontszáma a résztevőnek. Az első vizsgálatban a minta N=21, a második vizsgálatban N=70. Az összpontszám negatívan korrelált a vonásszorongással, viselkedéses impulzivitással, SZOMORÚSÁGGAL, FÉLELEMMEL. A hat helyzettípusból egyesek korreláltak a Cloninger-féle Temperamentum és Karakter Kérdőív rövidített változatának és az Affektív Idegtudományi Személyiség Skálák rövidített, melléknévi változatának egyes skáláival, a viselkedéses impulzivitással, és a vonásszorongással. A második vizsgálatban a viselkedéses impulzivitásra vonatkozó eredmények kivételével nem sikerült megismételni az első vizsgálatban találtakat, ami valószínűleg a módosításnak tudható be.



